Document ID: 32007R0835

UREDBA SVETA (ES) št. 835/2007
z dne 10. julija 2007
o spremembi Uredbe (ES) št. 974/98 glede uvedbe eura na Cipru
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 123(5) Pogodbe,
ob upoštevanju predloga Komisije,
ob upoštevanju mnenja Evropske centralne banke (1),
ob upoštevanju naslednjega:
(1)
Uredba Sveta (ES) št. 974/98 z dne 3. maja 1998 o uvedbi eura (2) določa, da se z eurom zamenjajo valute tistih držav članic, ki so izpolnile zahtevane pogoje za sprejetje enotne valute takrat, ko je Skupnost vstopila v tretjo fazo ekonomske in monetarne unije.
(2)
Z Uredbo Sveta (ES) št. 2596/2000 (3) se je spremenila Uredba (ES) št. 974/98 zaradi zamenjave grške valute z eurom.
(3)
Z Uredbo Sveta (ES) št. 2169/2005 (4) se je spremenila Uredba (ES) št. 974/98, da se državam članicam, ki še niso sprejele eura kot svojo edino valuto, omogoči priprava na uvedbo eura.
(4)
Z Uredbo Sveta (ES) št. 1647/2006 (5) se je spremenila Uredba (ES) št. 974/98 zaradi zamenjave slovenske valute z eurom.
(5)
V skladu s členom 4 Akta o pristopu iz leta 2003 je Ciper država članica z odstopanjem, kot je opredeljeno v členu 122 Pogodbe.
(6)
Na podlagi Odločbe Sveta 2007/503/ES z dne 10. julija 2007 v skladu s členom 122(2) Pogodbe v zvezi s sprejetjem enotne valute na Cipru 1. januarja 2008 (6), Ciper izpolnjuje zahtevane pogoje za sprejetje enotne valute in odstopanje v korist Cipra se odpravi s 1. januarjem 2008.
(7)
Zaradi uvedbe eura na Cipru je treba razširiti veljavne določbe o uvedbi eura iz Uredbe (ES) št. 974/98 na Ciper.
(8)
Načrt Cipra za prehod določa, da morajo na dan uvedbe eura kot njegove valute, eurobankovci in eurokovanci postati zakonito plačilno sredstvo v navedeni državi članici. Zato je datum sprejetja eura in datum prehoda na eurogotovino 1. januar 2008. Obdobje „opuščanja“ se ne uporabi.
(9)
Uredbo (ES) št. 974/98 je zato treba ustrezno spremeniti -
SPREJEL NASLEDNJO UREDBO:
Člen 1
Priloga k Uredbi (ES) št. 974/98 se spremeni v skladu s Prilogo k tej uredbi.
Člen 2
Ta uredba začne veljati 1. januarja 2008.
Ta uredba je v celoti zavezujoča in se neposredno uporablja v vseh državah članicah v skladu s Pogodbo o ustanovitvi Evropske skupnosti.
V Bruslju, 10. julija 2007

Labels: 2
18